《游将军岩》
宋代·胡寅

初识后亭山，一赏北岩秀。
更闻将军隐，飞策飞云岫。
何为英烈姿，石壁寄门窦。
和非马力竭，依险聊自救。
无乃弃长弓，一念希不漏。
余情尚悭滞，嗔客来径簉。
唏云翳凡木，涕雨滑峻甃。
以君智慧铠，与我忠信胄。
才刃及诗锋，胜客杂前后。
悬崖虽仡仡，有进寂寞斗。
山灵方恫悔，敛迹祈恕宥。
坐令蒙蔽景，倏变清明昼。
前峰霄汉近，矗矗骇猱狖。
绝涧云练明，宛宛出篆籀。
奇观固难值，况复有清酎。
不须待重九，菊蕊已堪齅。

作者简介：胡寅（公元1098年～公元1156年），字明仲，学者称致堂先生，宋建州崇安（今福建武夷山市）人，后迁居衡阳。胡安国弟胡淳子，奉母命抚为己子，居长。秦桧当国，乞致仕，归衡州。因讥讪朝政，桧将其安置新州。桧死，复官。与弟胡宏一起倡导理学，继起文定，一代宗师，对湖湘学派的发展，起了巨大作用。著作还有《论语详说》、《读史管见》、《斐然集》等。